คลังดันกม.คุมรัฐวิสาหกิจ
คลังเร่งคลอดกฎหมายคุมรัฐวิสาหกิจ ตั้งซูเปอร์โฮลดิ้งคุมรัฐวิสาหกิจขนาดใหญ่ คาดมีผลบังคับใช้ปีนี้
8 ส.ค. 2559

คลังเร่งคลอดกฎหมายคุมรัฐวิสาหกิจ ตั้งซูเปอร์โฮลดิ้งคุมรัฐวิสาหกิจขนาดใหญ่ คาดมีผลบังคับใช้ปีนี้
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการกำกับนโยบายรัฐวิสาหกิจ (สคร.) เปิดเผยว่า คลังได้เสนอร่าง พ.ร.บ.การพัฒนาการกำกับดูแลและการบริหารรัฐวิสาหกิจได้เสนอไปยังเลขาคณะรัฐมนตรี (ครม.) แล้ว หลังจากถูกตีกลับมาให้พิจารณาแก้ไขเพิ่มเติม เนื่องจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) และกระทรวงพลังงาน ได้ตั้งข้อสังเกตถึง พ.ร.บ.ดังกล่าว ว่าจะสามารถกำกับและควบคุมประสิทธิภาพการทำงานของรัฐวิสาหกิจได้จริงหรือไม่ โดยทาง สคร.ได้ชี้แจงกับหน่วยงานดังกล่าวเป็นที่เข้าใจเรียบร้อยแล้ว โดยคาดว่าจะผ่านความเห็นชอบจาก ครม. และจะมีผลบังคับใช้ภายในปีนี้
ทั้งนี้ สาระสำคัญของกฎหมายนี้มีหลายส่วน ไม่ใช่เรื่องการตั้งบรรษัทรัฐวิสาหกิจแห่งชาติ (ซูเปอร์โฮลดิ้ง) ที่เป็นส่วนหนึ่งของกฎหมายเท่านั้น หัวใจสำคัญของกฎหมายนี้คือการยกระดับคณะกรรมการนโยบายรัฐวิสาหกิจ (คนร.) หรือซูเปอร์บอร์ด ที่ปัจจุบันมีนายกรัฐมนตรีเป็นประธาน ซึ่งอยู่ภายใต้ระเบียบสำนักนายกรัฐมนตรีเท่านั้น แต่ต่อไปจะมาอยู่ภายใต้กฎหมายใหม่ เพื่อให้ทุกรัฐบาลให้ความสำคัญกับการบริหารภาพรวมรัฐวิสาหกิจ จากเดิมที่เมื่อมีการเปลี่ยนแปลงรัฐบาลอาจถูกลดความสนใจ และรัฐมนตรีเจ้าสังกัดของแต่ละรัฐวิสาหกิจก็จะต่างคนต่างบริหาร
นอกจากนี้ ภายใต้กฎหมายใหม่จะมีการจัดทำยุทธศาสตร์การบริหารรัฐวิสาหกิจ ซึ่งจะทำให้การบริหารเป็นไปในทิศทางเดียวกัน เช่น การบริหารการไฟฟ้าฝ่ายผลิตแห่งประเทศไทย ที่กระทรวงพลังงานดูแล ขณะที่การไฟฟ้าส่วนภูมิภาค และการไฟฟ้านครหลวง กระทรวงมหาดไทยดูแล ซึ่งต่อไปจะมีการเชื่อมโยงการบริหารไปในทิศทางเดียวมากขึ้น จากเดิมต่างคนต่างบริหาร ซึ่งหลังจากนี้รัฐวิสาหกิจแต่ละแห่งจะต้องไปทำแผนการปฏิบัติงานเพื่อให้สอดคล้องกับยุทธศาสตร์ด้วย
สำหรับเรื่องการแต่งตั้งคณะกรรมการรัฐวิสาหกิจที่ผ่านมาไม่มีความโปร่งใส ส่วนใหญ่ฝ่ายการเมืองเป็นคนตั้ง ทำให้ได้คนไม่ตรงกับคุณสมบัติ แต่ภายใต้ พ.ร.บ.ดังกล่าวจะมีการคัดกรองคุณสมบัติของผู้ที่จะไปเป็นกรรมการส่งไปให้รัฐวิสาหกิจคัดเลือก ส่วนเรื่องซูเปอร์โฮลดิ้งก็เป็นส่วนหนึ่งที่จะช่วยพัฒนารัฐวิสาหกิจที่จดทะเบียนแปลงสภาพเป็นเอกชนแล้ว โดยปัจจุบันมี 12 แห่ง ซึ่งจะทำให้การบริหารรัฐวิสาหกิจกลุ่มนี้มีความคล่องตัวมากขึ้น และกระทรวงการคลังยังถือหุ้นในซูเปอร์โฮลดิ้ง 100% ไม่ได้มีการแปรรูปอย่างที่หลายฝ่ายกังวล แต่จะทำให้การบริหารรัฐวิสาหกิจมีประสิทธิภาพมากขึ้น โปร่งใส และเป็นส่วนสำคัญในการขับเคลื่อนเศรษฐกิจของประเทศไทย